তুমুল বৃষ্টিতে ভিজল কলকাতা-সহ ১২ জেলায়, সঙ্গে তোলপাড় করা ঝড়

কলকাতা: আকাশে বিদ্যুতের ঝলকানি, সঙ্গে তোলপাড় ঝড়-বৃষ্টিতে (Heavy Strom n Rain) ভিজল কলকাতা (Kolkata RainFall)-সহ দক্ষিণের ১২ জেলায়। সকাল থেকেই বিচ্ছিরি গরম অস্বস্তি বাড়িয়েছে। তবে বিকেলে হাওয়া বদল। বৃহস্পতিবার সন্ধের পর হঠাৎই আকাশ কালো মেঘে ঢেকে যায়। তারপর কলকাতা-সহ দক্ষিণবঙ্গের একাধিক জেলায় শুরু হয়েছে ঝড়-বৃষ্টি, সঙ্গে বজ্রপাত। আবহাওয়া দফতর জানিয়েছে, আগামী কয়েক দিন পশ্চিমবঙ্গের সব জেলাতেই হালকা থেকে মাঝারি বৃষ্টিপাতের সম্ভাবনা রয়েছে। সেই সঙ্গে ঝোড়ো হাওয়া বইতে পারে।

বৃহস্পতিবার সন্ধের পর কলকাতায় শুরু হয়েছে বজ্রবিদ্যুৎ-সহ তুমুল ঝড় বৃষ্টি। ঝড়বৃষ্টি হয়েছে বাগুইআটি, বারাসতেও ভারী বৃষ্টি হয়েছে এ দিন। কলকাতা ও উত্তর ২৪ পরগনায় ভয়াবহ ঝড়ের দাপট দেখা গিয়েছে। প্রাণ গিয়েছে একজনের। ঝড়ের দাপটে মধ্যমগ্রামে আপ লাইনে একটি গাছ পড়ে যায়। তার জেরে থমকে যায় ট্রেন। সে সব সরিয়ে রাত ৮টা নাগাদ ফের ট্রেন চলাচল শুরু হয়। সোদপুর স্টেশনেও লাইনে গাছ পড়ে যায় । সূত্রের খবর, প্রায় আধ ঘণ্টার চেষ্টায় গাছ সরিয়ে পরিস্থিতি স্বাভাবিক করা হয়।হাওড়া-হুগলিতেও বজ্রবিদ্যুৎ-সহ ঝড় বৃষ্টি হয়েছে। মেদিনীপুরে শিলাবৃষ্টিও দেখা গিয়েছে। আলিপুর আবহাওয়া দফতরের পূর্বাভাস, রাত বাড়লে দক্ষিণবঙ্গের সব জেলায় ঘণ্টায় ৩০ থেকে ৪০ কিলোমিটার গতিবেগে দমকা হাওয়া বইতে পারে। রাতের দিকে বীরভূম, পশ্চিম বর্ধমান, বাঁকুড়া, পুরুলিয়ায় বিক্ষিপ্ত ভাবে বজ্রবিদ্যুৎ-সহ বৃষ্টিপাতের সম্ভাবনা রয়েছে। এই জেলাগুলিতে কমলা সর্তকতা জারি করা হয়েছে। দক্ষিণবঙ্গের বাকি জেলাতে ৩০ থেকে ৪০ কিলোমিটার গতিবেগে দমকা বাতাস বইবে।

আরও পড়ুন: শুক্রবার মাধ্যমিকের ফলপ্রকাশ, কোথায় দেখা যাবে রেজাল্ট দেখুন

শুক্রবার বজ্রবিদ্যুৎ-সহ বৃষ্টির সম্ভাবনা পশ্চিম মেদিনীপুর, ঝাড়গ্রাম এবং বাঁকুড়া জেলাতে। বাকি জেলাতে বিক্ষিপ্ত ভাবে হালকা বৃষ্টির সম্ভাবনা। শনিবার বৃষ্টি ও ঝড় বাড়বে। পুরুলিয়া, বাঁকুড়া, পশ্চিম বর্ধমান, ঝাড়গ্রাম, পশ্চিম মেদিনীপুর, পূর্ব বর্ধমান এবং নদিয়া জেলাতে বজ্রবিদ্যুৎ-সহ বৃষ্টির সঙ্গে ৪০ থেকে ৫০ কিলোমিটার পর্যন্ত দমকা ঝোড়ো বাতাস বইবে। দক্ষিণবঙ্গের বাকি জেলা গুলিতে চল্লিশ কিলোমিটার বেগে দমকা বাতাস বইবে। রবিবার ৩০ থেকে ৪০ কিলোমিটার গতিবেগে দমকা ঝড়ো হাওয়ার সঙ্গে বজ্রবিদ্যুৎসহ বৃষ্টির সম্ভাবনা রয়েছে। উত্তরবঙ্গে আগামী সোমবার পর্যন্ত বিক্ষিপ্তভাবে ঝড় বৃষ্টির সম্ভাবনা।

অন্য খবর দেখুন